** Θεσσαλονίκη 2/2/2021**

 **ΔΕΛΤΙΟ ΤΥΠΟΥ**

**ΑΝΑΦΟΡΑ ΧΡ. ΓΙΑΝΝΟΥΛΗ ΣΤΗ ΒΟΥΛΗ ΓΙΑ ΤΙΣ ΚΑΤΑΓΓΕΛΙΕΣ ΤΗΣ ΕΝΩΣΗΣ ΑΣΤΥΝΟΜΙΚΏΝ ΥΠΑΛΛΗΛΩΝ ΘΕΣΣΑΛΟΝΙΚΗΣ**

«Για δημιουργία προσωπικού πολλών ταχυτήτων κάνει λόγο η Ένωση Αστυνομικών Υπαλλήλων Θεσσαλονίκης η οποία καταγγέλλει τις μαζικές προσλήψεις στην Ελληνική Αστυνομία με διαφόρους τρόπους.

Στη σχετική ανακοίνωση – καταγγελία, που κατέθεσα ως αναφορά στο Προεδρείο της Βουλής των Ελλήνων με τελικό αποδέκτη τον Υπουργό Προστασίας του Πολίτη, επισημαίνεται μεταξύ άλλων πως ενώ ο Υπουργός Προστασίας του Πολίτη μιλούσε για αναβάθμιση της Σχολής Αστυφυλάκων και όλοι πίστευαν ότι η πρόσληψη των αστυνομικών θα γίνεται μόνο μέσω πανελληνίων εξετάσεων, δυστυχώς η fast track διαδικασία πρόσληψης 1500 ειδικών φρουρών, 800 συνοριακών φυλάκων και η εσχάτως εξαγγελθείσα δημιουργία Πανεπιστημιακής Αστυνομίας διέψευσε την προηγούμενη προσδοκία.

Με αυτό τον τρόπο είναι ορατή πλέον η υποτίμηση της διαδικασίας εισαγωγής στις σχολές της Αστυνομίας μέσω των Πανελληνίων εξετάσεων αλλά και η καταστρατήγηση του Κώδικα Μεταθέσεων, αφού φημολογείται ότι οι νέοι αστυνομικοί θα τοποθετηθούν στον τόπο συμφερόντων τους όταν οι Αστυνομικοί της Σχολής Αστυφυλάκων εκπαιδεύονται 3 χρόνια και τοποθετούνται μόνο στην Αττική.

Επειδή όσα αναφέρονται στην ανακοίνωση της Ένωσης Αστυνομικών Θεσσαλονίκης είναι εξαιρετικά σοβαρά και θα έχουν αντίκτυπο στην εύρυθμη λειτουργία του σώματος, σε μία ιδιαίτερα κρίσιμη χρονική συγκυρία, καλούμε το Υπουργείο Προστασίας του Πολίτη να λάβει σοβαρά υπόψη τα όσα καταγγέλλονται και να πράξει ό,τι είναι δυνατόν για την ενίσχυση και όχι την απορρύθμιση της ΕΛΑΣ».

Χρήστος Γιαννούλης Βουλευτής Α Θεσσαλονίκης ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ